钦定古今图书集成/明伦汇编/皇极典/第264卷 > 金
## 钦定古今图书集成/明伦汇编/皇极典/第264卷 > 金

### 世宗大定元年诏职官陈便宜事

按《金史世宗本纪》：“正隆六年十月丙午，即皇帝位，改
元大定。十二月壬戌，同知河间尹高昌福上书陈便
宜，上览之再三，诏内外大小职官陈便宜。”

大定二年，诏“宰臣直言无隐，臣民上书者，亟条具以
闻。”

按《金史世宗本纪》：大定二年正月壬辰，上谓宰执曰：
“朕即位未半年，可行之事实多，近日全无敷奏。朕深
居九重，正赖卿等赞襄，各思所长以闻，朕岂有倦思。”
癸巳，太白昼见。甲午，上谓宰执曰：“卿等当参民间利
害及时事之可否，以时敷奏，不可公馀辄从自便，优
游而已。”闰二月甲戌，上谓宰臣曰：“比闻外议言奏事
甚难，朕于可行者未尝不从。自今敷奏，勿有所隐，朕
固乐闻之。”戊子，上谓宰臣曰：“臣民上书者，多敕尚书
省详阅而不即具奏，天下将谓朕徒受其言而不行
也。其亟条具以闻。”八月癸酉，上谓宰臣曰：“百姓上书
陈时政，其言犹有所补。卿等位居机要，略无献替，可
乎？夫听断狱讼，簿书期会，何人不能？唐虞之圣，犹务
兼览博照，乃能成治。正隆专任独见，故取败亡。朕早
夜孜孜，冀闻谠论，卿等宜体朕意。”诏百司官吏，“凡上
书言事，或为有司所抑，许进表以闻。朕将亲览，以观
人材优劣。”

大定八年，谕宰臣直言得失。

按《金史世宗本纪》：八年正月乙丑，上谓宰臣曰：“朕治
天下，方与卿等共之，事有不可，各当面陈，以辅朕之
不逮，慎毋阿顺取容。卿等致位公相，正行道扬名之
时，苟或偷安自便，虽为今日之幸，后世以为何如？”群
臣皆称万岁。

大定十年，谕宰臣“直言无隐。”

按《金史世宗本纪》：十年三月庚午，上谕左丞石琚曰：
“女直人径居达要，不知闾阎疾苦，汝等自丞簿至是，
民间何事不知？凡有利害，宜悉敷陈。”十月辛未，上谓
宰臣曰：“朕凡论事有未能深究其利害者，卿等宜悉
心论列，无为面从而退有后言。”

大定十一年，诏“内外官民直言得失。”

按《金史世宗本纪》：十一年八月癸卯朔，太白昼见。诏
朝臣曰：“朕尝谕汝等，国家利便，治体遗阙，皆可直言。
外路官民亦尝言事，汝等终无一语，凡政事所行，岂
能皆当。自今直言得失，毋有所隐。”十月甲寅，上谓宰
臣曰：“朕已行之事，卿等以为成命不可复更，但承顺
而已，一无执奏。且卿等凡有奏，何尝不从。自今朕旨”
虽出宜审而行有未便者即奏改之。或在下位有言
尚书省所行未便。亦当从而改之。毋拒而不从。
大定十二年诏陈言文字送秘书监录付所司
按《金史世宗本纪》。十二年正月戊寅诏有司凡陈言
文字皆国政利害。自今言有可行以其本封送秘书
监。当行者录副付所司。

大定十六年，谕宰臣“直言无隐。”

按《金史世宗本纪》：“十六年十二月丙子，上谕宰臣曰：
‘凡已经奏断，事有未当，卿等勿谓已行，不为奏闻改
正。朕以万几之繁，岂无一失，卿等但言之，朕当更改，
必无吝也’。”

大定二十七年，谕宰臣竭诚尽言。

按《金史世宗本纪》：二十七年二月“乙酉，上谓宰执曰：
‘朕自即位以来，言事者虽有狂妄，未尝罪之。卿等未
尝肯尽言，何也？当言而不言，是相疑也。君臣无疑则
谓之嘉会，事有利害，可竭诚言之。朕见缄默不言之
人，不欲观之矣’。”

### 章宗明昌三年集百官各书所对

按《金史章宗本纪》：“明昌三年八月甲辰，集三品以下
六品以上官，问以朝政得失及民间利害，令各书所
对。”

明昌六年，谕谏官“直言无讳。”

按《金史章宗本纪》：六年三月甲午，以翰林直学士孛
术鲁子元兼右司谏，监察御史田仲礼为左拾遗，翰
林修撰仆散讹可兼右拾遗，谕之曰：“国家设置谏官，
非取虚名，盖责实效，庶几有所裨益。卿等皆朝廷选
擢，置之谏职，如国家利害，官吏邪正，极言无隐。近路
铎左迁，本以他罪，卿等勿以被责遂畏缩不言，其悉心戮力，毋得缄默。

### 承安二年敕计议官直言利害

按《金史章宗本纪》：承安二年八月庚辰，敕计议官“所
进奏帖，可直言利害，勿用浮辞。”

承安四年，以旱诏求直言。

按《金史章宗本纪》：“四年五月壬辰朔，以旱诏求直言。
六月丁丑，右补阙杨庭秀言，自转对官外，复令随朝
八品以上，外路五品以上，及出使外路有可言者，并
移检院以闻。则时政得失，民间利病，可周知矣。”从之。

### 泰和三年令士庶诣阙陈言

按《金史章宗本纪》：泰和三年冬十月丁卯，谕尚书省：
“士庶陈言，皆从所司以闻。自今可悉令诣阙，量与食
直，仍给官舍居之。其言切直及系利害重者，并三日
内奏闻。”

泰和六年，诏言“军国利害”：

按《金史章宗本纪》：六年五月壬辰，谕尚书省：“今国家
多故，凡言军国利害，五品以上官以次奏陈，朕将亲
问之，六品以下则具帖子以进。”

### 卫绍王大安二年九月乙未诏求直言

按《金史卫绍王本纪》云云。

### 至宁元年八月宣宗即位九月诏求直言

按《金史宣宗本纪》：至宁元年八月甲辰，即皇帝位。九
月丁未，谕宰臣曰：“朕即大位，群臣凡有所见，各直言
勿隐。”丙寅，诏谕六品以下官，事有可言者，言之无隐。